CELEX: 62018TN0447
Language: da
Date: 2018-07-18 00:00:00
Title: Sag T-447/18: Sag anlagt den 18. juli 2018 — TUIfly mod Kommissionen

27.8.2018   
            
            
               DA
            
            
               Den Europæiske Unions Tidende
            
            
               C 301/45
            
         
      Sag anlagt den 18. juli 2018 — TUIfly mod Kommissionen
      (Sag T-447/18)
      (2018/C 301/61)
      Processprog: tysk
      
         Parter
      
      
         Sagsøger: TUIfly GmbH (Langenhagen, Tyskland) (ved advokaterne L. Giesberts og M. Gayger)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Artikel 7 og 8 samt artikel 9, 10 og 11, for så vidt som sidstnævnte artikler henviser til nævnte artikel 7 og 8, i Kommissionens afgørelse (EU) 2018/628 af 11. november 2016 i statsstøttesag SA.24221 (2011/C) (ex 2011/NN) gennemført af Østrig til fordel for Klagenfurt lufthavn, Ryanair og andre luftfartsselskaber, der benytter lufthavnen (EUT 2018, L 107, s. 1), annulleres.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført følgende anbringender.
      
                  1.
               
               
                  Afgørelsen er i strid med artikel 41 i Den Europæiske Unions charter om grundlæggende rettigheder, princippet om god forvaltning og sagsøgerens ret til forsvar, eftersom Kommissionen ikke har givet sagsøgeren aktindsigt i undersøgelsesakterne og ikke har givet virksomheden mulighed for at forsvare sig hensigtsmæssigt.
               
            
                  2.
               
               
                  Afgørelsen er i strid med artikel 107, stk. 1, TEUF, eftersom Kommissionen ikke har bevist, at sagsøgeren var selektivt begunstiget.
               
            
                  3.
               
               
                  Afgørelsen er i strid med artikel 107, stk. 1, TEUF, eftersom Kommissionen i proceduremæssig henseende har overskredet sin skønsbeføjelse ved anvendelsen af det markedsøkonomiske investorprincip.
                  I denne forbindelse har sagsøgeren anført, at Kommissionen proceduremæssigt urigtigt har anvendt det strengere kriterium i luftfartsretningslinjerne af 2014 ved sin efterprøvelse, selv om de relevante faktiske omstændigheder vedrører de forudgående år fra 2003 til 2009.
               
            
                  4.
               
               
                  Afgørelsen er i strid med artikel 107, stk. 1, TEUF, eftersom Kommissionen har overskredet sin skønsbeføjelse ved anvendelsen af det markedsøkonomiske investorprincip gennem en utilstrækkelig fastlæggelse af de faktiske omstændigheder.
                  I denne forbindelse har sagsøgeren anført, at Kommissionen i fraværet af en omfattende forretningsplan med hensyn til sagsøgerens aftaler retsstridigt har konkluderet, at Klagenfurt lufthavn savner en rentabilitetsstrategi, og i afgørelsen draget åbenbart selvmodsigende konklusioner vedrørende de faktiske omstændigheder med hensyn til Klagenfurt lufthavns langsigtede rentabilitetsstrategi.
               
            
                  5.
               
               
                  Afgørelsen er i strid med artikel 107, stk. 1, TEUF, eftersom Kommissionen har overskredet sin skønsbeføjelse ved anvendelsen af det markedsøkonomiske investorprincip gennem en utilstrækkelig fastlæggelse af de faktiske omstændigheder i forbindelse med Kommissionens efterfølgende udarbejdede ex ante rentabilitetsanalyse.
                  Sagsøgeren har i denne forbindelse anfægtet, at Kommissionen som følge af en urigtig bedømmelse ikke har taget den i forhold til bestemmelserne om støtte retmæssige støtte til Klagenfurt lufthavn med henblik på finansiering af lufthavnens markedsføringsforanstaltninger i betragtning som lufthavnens indtægter. Desuden har Kommissionen foretaget en utilstrækkelig fastlæggelse af markedsværdien af de af sagsøgeren leverede ydelser og ikke taget tilstrækkeligt hensyn hertil i afgørelsen, selv om sagsøgeren har leveret ydelser til sædvanlige markedspriser.
               
            
                  6.
               
               
                  Afgørelsen er i strid med artikel 107, stk. 3, TEUF, eftersom Kommissionen proceduremæssigt urigtigt har anvendt et uforholdsmæssigt strengt kriterium ved prøvelsen af begrundelsen for foranstaltningen, som ikke er i overensstemmelse med Kommissionens afgørelsespraksis på tidspunktet for indgåelsen af markedsføringsaftalerne.
               
            
                  7.
               
               
                  Afgørelsen er i strid med artikel 107, stk. 3, eftersom Kommissionen har foretaget en utilstrækkelig fastlæggelse af de faktiske omstændigheder, der begrunder den angivelige støtte.
                  Sagsøgeren har i denne forbindelse gjort gældende, at Kommissionen ikke har taget den i forhold til bestemmelserne om støtte retmæssige støtte af Klagenfurt lufthavn i betragtning ved begrundelsen af støtten til sagsøgeren. Desuden har Kommissionen ved sin efterprøvelse af artikel 107, stk. 3, litra c), TEUF set bort fra den regional- og trafikpolitiske betydning af markedsføringsaftalerne samt de betydelige og positive regionaløkonomiske virkninger, der forbundet med disse aftaler.